Dis nie jou jurisdiksie, sê Cyril aan OB | Netwerk24
20 Julie 2019 13:41
Pres. Cyril Ramaphosa het glo aan Busisiwe Mkhwebane, die openbare beskermer, in 'n verslag gesê haar ondersoek teen hom oor 'n skenking vir sy presidensiële veldtog is "buite haar jurisdiksie".
Pres. Cyril Ramaphosa sê die OB tree buite haar jurisdiksie op.Foto: GCIS
Mkhwebane het Vrydag in haar verslag gesê Ramaphosa het die parlement doelbewus mislei toe hy 'n vraag beantwoord het oor 'n skenking van R500 000 van die omstrede Bosasa vir sy presidensiële veldtog in 2017.
Mkhwebane het aanbeveel die president se veldtog moet ondersoek word vir moontlike geldwassery.
News24 berig egter Ramaphosa het in 'n verslag van 51 bladsye aan Mkhwebane gesê haar bevindinge is ongegrond – voordat sy dit bekend gemaak het.
"Die president aanvaar nie dat die OB jurisdiksie het om die CR17-veldtog te ondersoek nie en enigsins bevindinge daaroor te maak nie," lui die verslag.
Ramaphosa se regsverteenwoordigers meen sy finansieringsveldtog is gedoen in sy hoedanigheid as 'n ANC-lid en nie 'n openbare staatsamptenaar nie.
Volgens Ramaphosa is die OB se mening dat hy "doelbewus" oneerlik was teenoor die parlement ook onregverdig.
Hy hou vol hy het nie geweet van die R500 000-skenking aan sy veldtog toe Mmusi Maimane, DA-leier, hom daaroor in die parlement gevra het nie.